হেজাজ রাজতন্ত্র ছিল হেজাজ অঞ্চলের (বর্তমান সৌদি আরবের অন্তর্ভুক্ত) হাশেমি গোত্র দ্বারা শাসিত একটি রাষ্ট্র। প্রথম বিশ্বযুদ্ধে উসমানীয়দের পরাজয়ের পর এটি স্বাধীন হয়। হুসাইন বিন আলী এ উদ্দেশ্যে ব্রিটিশদের সাথে একটি চুক্তি করেন। এতে উল্লেখ ছিল যে, আরবদের জন্য একটি একীভূত রাষ্ট্রের বিনিময়ে আরবরা তুর্কিদের বিরুদ্ধে বিদ্রোহ করবে। ১৯১৬ সালে হুসাইন বিন আলী নিজেকে হেজাজের বাদশাহ ঘোষণা করেন। তার বাহিনী আরব উপদ্বীপ থেকে তুর্কিদেরকে তাড়ানোর জন্য অন্যান্য আরব বাহিনী ও ব্রিটিশ সাম্রাজ্যের সাথে হাত মেলায়।